ཞེས་སོགས་ལུགས་གཉིས་གང་གི་ཆ་ནས་ཀྱང་འགྲན་ཟླ་དང་བྲལ་བའི་ངོ་མཚར་གྱི་རྣམ་ཐར་རྨད་དུ་བྱུང་བ་དེ་དག་ནི་གཟུ་བོས་བློ་གྲོས་ཀྱིས་ཞིབ་ཏུ་དཔྱད་ནུས་ཤིང་།དཔྱད་པར་འདོད་པ་དག་ལ་ཞིབ་ཏུ་སྨྲ་བའི་དགོས་པ་མི་ཆེ་ནའང་།ལུང་རིགས་ཀྱི་བགྲོ་གླེང་ནུབ་ཅིང་།བསོད་ནམས་ཀྱི་ཆུ་བོ་ཀུན་ནས་འགྲིབ་པའི་དེང་སང་ངེས་དོན་གྱི་རྣམ་ཐར་མི་མཇལ་བར་ཟེར་སྒྲོས་དང་འུར་ཞོགས་ཀྱི་རྗེས་སུ་འབྲང་སྟེ་ཅི་ཡང་སྨྲ་བ་དག་གི་ངོར་རེ་ཞིག་བདག་ཅག་གི་བླ་མ་རིན་པོ་ཆེ་འདི་ཉིད་རིགས་རུས་ཕུན་སུམས་ཚོགས་པའི་རྒྱུད་དུ་སྐུའི་སྐྱེ་བ་བཞེས་པའི་ཚུལ་མདོ་ཙམ་བརྗོད་ན།དེ་ཡང་ཇི་སྐད་དུ།མཁན་ཆེན་མཁས་པའི་དབང་པོ་ངག་དབང་ཡོན་ཏན་བཟང་པོ་མཆོག་གི་ཞལ་སྔ་ནས།དམ་པ་རྣམས་ནི་གངས་རི་བཞིན།།མཐོ་དང་གཙང་བའི་རིགས་སུ་བལྟམས།།ཁྱོད་ཀྱང་མང་བཀུར་རིགས་བཞིན་དུ།།བཀུར་འོས་འཁོན་གྱི་རིགས་སུ་འཁྲུངས།།ཞེས་རང་བཞིན་བརྗོད་པའི་སྒོ་ནས་ཆེད་དུ་བསྔགས་པ་མཛད་པ་བཞིན།ས་གསུམ་འགྲོ་བའི་བླ་མ་འཛུམ་པའི་ཞལ་གྱི་གཟི་དཔལ་རེ་རེས་ཀྱང་མཐའ་ཀླས་འགྲོ་བའི་སྡུག་བསྔལ་གྱི་མུན་དཔུང་གཏན་དུ་བསལ་བར་ནུས་ཤིང་།མཐོང་ཐོས་དྲན་རེག་གི་བསྐལ་བཟང་ལན་རེར་ཐོབ་པ་ཙམ་གྱིས་ཀྱང་འཇིགས་རུང་སྲིད་པའི་ཁམས་ཆེན་པོ་མཐའ་ཅན་དུ་བྱེད་པར་ནུས་པའི་རྗེ་བླ་མ་གང་ཉིད་ནི།དང་པོ་འོད་གསལ་ལྷ།བར་དུ་མ་རིག་འཁོན།མཐའ་མར་དཔལ་ལྡན་ས་སྐྱ་ཞེས་པའི་གྲགས་པའི་མཚན་མཆོག་གསུམ་གྱི་བདག་ཉིད་དུ་གྱུར་པའི་རིགས་སུ་ལྟ་བའི་ཆོག་མི་ཤེས་པ་སྐུ་མཚན་དཔེའི་འདབ་མ་གསར་དུ་བཞད་པ་ཡིན་ཏེ།དེ་ཡང་བར་ཆད་ཀྱིས་དབང་གིས་གནས་སྐབས་གདུང་བརྒྱུད་རིན་པོ་འབྱོན་དཀའ་བར་གྱུར་པ་ན།ཨོ་རྒྱན་པདྨའི་རྣམ་སྤྲུལ་དུ་གྲགས་པའི་གཏེར་སྟོན་ཆེན་པོ་འཕྲིན་ལས་གླིང་པ་གང་ཉིད་སྔོན་གྱི་སྨོན་ལམ་ཟབ་མོའི་སྟོབས་ཀྱིས་ས་སྐྱའི་གདུང་ལ་ཕེབས་པ་ནི།གཏེར་སྟོན་ཉིད་ཀྱིས་མཛད་པའི་ཡི་གེ་དང་།ཁྲི་ཆེན་རྡོ་རྗེ་འཆང་གི་རང་རྣམ་སོགས་གོང་བསྒྲིགས་ན།སྔགས་འཆང་ཆེན་པོ་དེ་ཉིད་བསམ་བཞིན་དུ་ས་སྐྱའི་གདུང་དུ་བྱོན་པ་གསལ་ཞིང་།དེ་ཡང་གཏེར་སྟོན་ཉིད་ཀྱི་བསྟན་དོན་ཐུགས་བསྐྱེད་དུས་སུ་སྨིན་པ་དང་།འཕན་ཡུལ་ནཱལེནྡྲའི་མཁན་ཆེན་ངག་བློ་རིན་པོ་ཆེ་དང་།ཡབ་རྗེ་རྡོ་རྗེ་འཆང་རྣམ་གཉིས་ཀྱིས་སྲི་གཅོད་ཀྱི་ཆོ་ག་སྣ་ཚོགས་པས་བདུན་བདར་ཞིང་།བསྟན་སྲུང་རྒྱ་མཚོར་འཕྲིན་བསྐུལ་ནན་ཏན་མཛད་པའི་རྟེན་འབྱུང་ཟབ་མོ་གཞི་གཅིག་ཏུ་ཚོགས་པའི་དབང་གིས་ད་གཟོད་བསྟན་པའི་ཉིན་བྱེད་ཆེན་པོ་གང་ཉིད་སྐུ་གཟི་བརྗིད་ལྷམ་མེ་བ།གསུང་སྙན་འགྱུར་ལྷང་ངེ་བ།ཐུགས་བདེ་ཆེན་ལྷན་ནེ་བའི་ངང་ནས་ཞལ་འཛུམ་པ་དང་བཅས་འཇིག་རྟེན་གྱི་ཁམས་སུ་བྱོན་ཞིང་།དེ་མ་ཐག་ཡབ་རྗེ་མཆོག་དང་།བླ་མ་ངག་བློ་རིན་པོ་ཆེ་རྣམ་གཉིས་ནས་ཤེས་རབ་འཕེལ་བའི་རྟེན་འབྲེལ་དུ་སྔོན་བྱོན་གོང་མའི་བྱིན་རྟེན་གྱི་ཁུ་བས་ལྗགས་ལ་དྷཱིཿཡིག་འབྲི་བ་དང་།བསྟན་འགྲོའི་དཔུང་གཉེན་དམ་པར་སྐུ་ཚེ་རིང་དུ་འཚོ་ཕྱིར་ཚེ་དཔག་ལྷ་དགུའི་དཀྱིལ་འཁོར་དུ་ཚེ་དབང་བསྐུར་ཞིང་།ཨ་ཡུར་བཛྲ་སྟེ་ཚེ་ཡི་རྡོ་རྗེ་ཞེས་པའི་མཚན་བསྩལ།དེ་ནས་བཟུང་འཁོན་གྱི་བརྒྱུད་པ་རྣམས་ལ་ལེགས་སྦྱར་གྱི་སྒོ་ནས་མཚན་གསོལ་བའི་སྲོལ་བྱུང་།སྲི་གཅོད་དུ་བྲེ་དང་སྲང་ལ་ལན་དགུ་བཤར་བ་སོགས་མི་མཐུན་རྒུད་ཚོགས་ཞི་བའི་རྟེན་འབྲེལ་གྱི་སྦྱོར་བ་སྣ་ཚོགས་མཛད།བཀྲ་ཤིས་པའི་ཉིན་དེར་གུ་རུའི་ཞལ་ཐང་བྱོན་ལེགས་དང་།འབྲི་བརྒྱའི་འོ་མ་འབུལ་བ་སོགས་དཀར་ཕྱོགས་ལ་དགའ་བའི་ལྷ་མི་དག་གིས་མཆོད་སྤྲིན་ངོ་མཚར་བ་མང་དུ་བྱུང་།མདོར་ན།རྗེ་འདི་ཉིད་སྐུ་འཁྲུངས་ཏེ་བླ་མ་ངག་བློ་རིན་པོ་ཆེ་ངོར་ཁང་གསར་མཁན་ཆེན་དམ་པ་རྡོ་རྗེ་འཆང་མཇལ་ཁར་བཅར་བ་ན།དམ་པ་རིན་པོ་ཆེའི་ཞལ་སྔ་ནས།ཁྱོད་ཀྱིས་སྲིའུ་སྤེལ་བའི་ཆོ་ག་མཛད་ནས་ས་སྐྱའི་གདུང་བསུས་སོང་།ད་ས་སྐྱའི་བསྟན་པ་སྡུག་ལེ་མ་རེད།བན་རྒན་ང་ཤི་ན་ཡང་བློ་བདེ་ཐལ།ཅེས་ལེགས་གསོའི་གཟེངས་བསྟོད་མཛད་པ་དེས་ཀྱང་སྙིགས་མ་ལྔ་བདོ་བའི་དུས་འདིར་ཡང་།ཇི་སྐད་དུ།དམ་པ་གིས་ནི་ཤེས་རབ་ཀྱིས་སྟོང་ཉིད་ལ་དམིགས་ཤིང་།སྙིང་རྗེས་སེམས་ཅན་ལ་དམིགས།ཞེས་གསུངས་པ་ལྟར།བསྟན་པའི་ས་མཁན་ཆེན་པོ་གང་ཉིད་བྱམས་བརྩེས་གཞན་དབང་དུ་གྱུར་ཏེ་གངས་ཅན་གྱི་ལྗོངས་འདིར་རྒྱལ་བསྟན་སྤྱི་དང་།ཡང་སྒོས་གསང་ཆེན་སློབ་བཤད་པའི་སྡེ་སྤེལ་སླད་བྱོན་པའི་ཉིང་དགོས་ནི།སར་གནས་ཀྱི་དཔའ་པོ་དག་གི་སེམས་བསྐྱེད་ལས་གཞན་དུ་མ་དམིགས་ཤིང་།གལ་སྲིད་དུས་དེར་དཔལ་ལྡན་བླ་མ་དམ་པ་འདི་ཉིད་མ་བྱོན་པའི་དབང་དུ་བྱས་ན།ད་ལྟའི་ཆར་དཔལ་ལྡན་ས་སྐྱ་པའི་གདུང་བརྒྱུད་ཀྱི་མིང་ཙམ་རེ་ནི་ཅིས་ཀྱང་ས་སྟེང་འདིར་ཡོད་ངེས་ཀྱང་།མགོན་པོ་གང་གི་བཀའ་དྲིན་ཉག་གཅིག་ལས་སྙན་བརྒྱུད་ཟབ་མོའི་བསྟན་པ་འཛིན་པའི་ཐུགས་སྲས་རླབས་པོ་ཆེ་མང་པོས་འཛམ་གླིང་ཤར་ནུབ་འགེབས་པའི་སྐལ་བཟང་གི་ཉིན་མོ་འདི་འདྲ་ནི་ཤིན་ཏུ་ཡོང་རེ་བྲལ་བ་ཡིན་པས།གང་ཉིད་འཇིག་རྟེན་དུ་བྱོན་པ་ཙམ་ཡང་ལྷ་དང་།མི་དང་།ལྷ་མ་ཡིན།དྲི་ཟར་བཅས་པའི་འགྲོ་བ་དག་གི་བསོད་ནམས་བྱེ་བའི་དཔལ་དམ་པར་གྱུར་བ་ཡིན་པས།ཁ་བ་གངས་ཅན་པའི་སྐྱེ་བོ་སྤྱི་དང་།ཡང་སྒོས་གསང་སྔགས་ཚོགས་སློབ་ཀྱི་བསྟན་པའི་རྗེས་སུ་འཇུག་པར་ཁས་འཆེ་བ་དག་གིས་བཀའ་དྲིན་གྱི་ཕུང་པོ་ཇི་སྲིད་བར་གསབ་པར་དཀའ་བའི་ཚུལ་ལེགས་པར་དྲན་ཞིང་ཤེས་དགོས་པའི་གནས་སོ།།